Stykkishólmsbær vill verða aðgengilegri fyrir nýja íbúa, sérstaklega þau sem eru af erlendu bergi brotin. Meðal annars með því að veita börnum innflytjenda styrk til að stunda íþróttastarf.
Innflytjendum á Íslandi hefur fjölgað mikið síðustu áratugi og eru nú rúmlega fimmtán prósent allra landsmanna. Í Stykkishólmi hefur nú verið skipaður starfshópur með það að markmiði að gera samfélagið aðgengilegra fyrir nýbúa, með sérstakri áherslu á innflytjendur. Aðgerðirnar eiga að ná til samfélagsins í heild; sveitarfélags, félagasamtaka og atvinnulífs.
Kvenfélagið, Lionsklúbburinn, íþróttafélagið til þess að taka á móti fólki. Vera opin fyrir því að taka á móti nýjum íbúum þannig að þau aðlagist sem fyrst í samfélaginu þannig að við bjóðum alla velkomna með afdrifaríkari hætti.
Segir Jakob Björgvin Jakobsson, bæjarstjóri. Í Stykkishólmi er hlutfall innflytjenda um það bil jafnt því sem er á landsvísu, eða um og yfir fimmtán prósent og eru 23 prósent barna í sveitarfélaginu tví- eða fjöltyngd. Sýnin sé að með nýrri stefnu um móttöku nýrra íbúa geti þau sem flytja í Hólminn leitað til sveitarfélagsins við komu.
Ráðhúsið setur þá af stað ákveðið ferli sem tekur á móti fólkinu. Þú getur fengið borgað fyrir börnin þín hjá Snæfelli, íþróttafélaginu, þannig að þau fara strax í íþróttir börnin því við viljum sérstaklega ná utan um þann hóp. Síðan er það kvenfélagið eða einhver íbúi sem er af erlendu bergi brotinn sem tekur að sér fjölskylduna í viðtöl og annað og hjálpar þeim að aðlagast. Þannig það eru þessir verkferlar sem við erum að innleiða hérna í Stykkishólmi með þá áherslu á fjölmenninguna.